REGOLAMENT TAL-KUMMISSJONI (KE) Nru 1966/2005
ta’ l-1 ta’ Diċembru 2005
li jemenda r-Regolament (KEE) Nru 2061/89 dwar il-klassifikazzjoni ta' ċerti oġġetti fin-Nomenklatura Magħquda
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura ta’ l-istatistika u tariffarja u dwar it-Tariffa Doganali Komuni (1), u partikularment l-Artikolu 9 tiegħu,
Billi:
(1)
Sabiex jassigura applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, hu neċessarjuli jkunu adottati miżuri dwar il-klassifikazzjoni tal-merkanziji li għalihom hemm referenza fl-Anness ta' dan ir-Regolament.
(2)
Ir-Regolament (KEE) Nru 2658/87 stipula r-regoli ġenerali għall-interpretazzjoni tan-Nomenklatura Magħquda. Dawn ir-regoli japplikaw ukoll għal kull nomenklatura oħra li hi kompletament jew parzjalment ibbażata fuqha jew li żżid xi sottodivizjonijiet addizzjonali magħha u li hi stabbilita permezz ta' dispożizzjonijiet speċifiċi Komunitarji, biex tkun implimentata t-tariffa jew miżuri oħra dwar il-kummerċ merkantili.
(3)
Ir-Regolament tal-Kummissjoni (KEE) Nru 2061/89 tas-7 ta’ Lulju 1989 dwar il-klassifikazzjoni ta’ ċerti oġġetti fin-Nomenklatura Magħquda (2) ikklassifika l-prodott 5 stabbilit fl-Anness bħala suppliment ta’ l-ikel mingħajr ma ħa f’kunsiderazzjoni l-kwalitajiet terapewtiċi u profilatiċi speċifiċi tiegħu fit-trattament tad-defiċjenza tal-vitamina Ċ. Għaldaqstant, huwa meħtieġ li l-klassifikazzjoni ta’ dan il-prodott tiġi emendata u jibda jitqies bħala duwa.
(4)
Il-miżuri stipulati f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Il-klassifikazzjoni tal-prodott Nru 5 fl-Anness tar-Regolament (KEE) Nru 2061/89 għandha tkun issostitwita b’dik fl-Anness ta’ dan ir-Regolament
Artikolu 2
Dan ir-Regolament għandu jidħol fis-seħħ fl-għoxrin ġurnata wara dik tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-1 ta’ Diċembru 2005.